钦定古今图书集成/理学汇编/学行典/第065卷 > 子华子 > 《晏子》
## 钦定古今图书集成/理学汇编/学行典/第065卷 > 子华子 > 《晏子》

《晏子问于子华子》曰：“齐之公室惧卑，奈何？”《子华子》曰：
“夫人之有欲也，天必随之，齐将卑是求，夫何惧而不
获？昔者轩辕二十五宗，故黄祚衍于天下，于今未亡
也。宗，周之王也，姬姓之封者凡十七。夫指之不能率
其臂，犹臂之不能运其体也。今齐自襄、桓以来，斩斩
焉，朝无公姓，野无公田，带甲横兵，挟毂而能战，非公”
士也；结绶纚纚，列位而籍居，非公臣也。公族之子若孙，散而之于四方，惟童隶是伍。公所以与俱者，自有
肺肠者也，于《诗》有之：“岂无他人，不如我同姓”，何以是
踽踽而以临于人上也？齐将卑是求，夫何惧而不获？
今之人分财贿而设钩策焉，非以夫钩策者为能均
也，使善恶多寡无所归其怨也。是以圣人穷造物以
为识，量，然且龟卜蓍筮以为决，所以立言于公也。声
出而应律，身出而协度，然且权量尺石以为器，所以
立正于公也。义适而理训举，天下无敢以容其议，然
且书契章程以为式，所以立信于公也。德泽汪濊，威
制宏远，尽四海之大，无不面纳，然且法制礼籍以为
准，所以立义于公也。今齐则不然，所以为国，举出于
私矣，非止乎此而已也。而又公敛其怨，私受其福矣，
公宾其名，私享其实矣。齐之亡于公室也，非一日也。
故齐“将卑是求，夫何惧而不获？”